Jan Vertonghen

Jan Bert Lieve Vertonghen (s. 24. huhtikuuta 1987 Sint-Niklaas, Belgia) on belgialainen uransa päättänyt jalkapalloilija, pelipaikaltaan puolustaja. Hän pelasi urallaan kotimaansa lisäksi Alankomaissa, kahdeksan vuotta Englannissa ja kaksi vuotta Portugalissa. Hän on eniten A-maaotteluita pelannut belgialainen.

 Seurajoukkueura 
Vertonghen aloitti ammattilaisuransa Eredivisien Ajaxissa 2006. Kevätkaudella 2007 hän oli lainalla Waalwijkissä, jossa pelasi 12 Alankomaiden pääsarjaottelua. Ajaxissa hän pelasi kesään 2012 mennessä 155 Eredivisien ottelua, joissa teki 23 maalia. Hän voitti Alankomaiden-mestaruuden 2011 ja 2012 sekä KNVB-cupin 2010. Mestarien liigassa hän pelasi Ajaxissa 11 ottelua. Hänet valittiin Alankomaiden vuoden jalkapalloilijaksi 2012.

Vertonghen siirtyi Englannin Valioliigan Tottenhamiin 12,5 miljoonan euron siirtosummalla kesällä 2012. Hän pelasi Tottenhamissa kahdeksan kauden aikana 232 valioliigaottelua, joissa hän teki kahdeksan maalia. Hänet valittiin Valioliigan kauden joukkueeseen 2012−2013 ja 2017−2018. Mestarien liigassa hän pelasi Tottenhamissa 24 ottelua. Kaudella 2018−2019 hän pelasi kymmenen ottelua mukaan lukien tappiollinen finaali Liverpoolia vastaan. Hänet valittiin Mestarien liigan kauden joukkueeseen 2018−2019.

Vertonghen siirtyi elokuussa 2020 portugalilaisseura Benficaan. Hän pelasi kaudella 2020−2021 Portugalin liigassa 28 ottelua ja Eurooppa-liigassa kahdeksan ottelua, joissa hän teki yhden maalin. Kaudella 2021−2022 hän pelasi Portugalin liigassa jälleen 28 ottelua sekä Mestarien liigassa 10 ottelua. Kaudella 2022−2023 hän ehti pelata Benficassa yhden Portugalin cupin ottelun.

Syyskuussa 2022 Vertonghen siirtyi Benficasta belgialaiseen Anderlechtiin kaksivuotisella sopimuksella. Debyyttikaudellaan Anderlechtissä hän pelasi 24 Belgian Pro Leaguen ottelua ja teki kauden ainoan sarjamaalinsa 18. syyskuuta 2022 ottelussa KV Kortrijkia vastaan. Konferenssiliigassa hän pelasi 11 ottelua kaudella 2022−2023 ja teki maalin 27. lokakuuta 2022 alkulohko-ottelussa FCSB:tä vastaan. Kaudella 2023−2024 hän pelasi 34 Pro Leaguen ottelua ja teki niissä kolme maalia. Heinäkuussa 2024 Vertonghen allekirjoitti Anderlechtin kanssa yksivuotisen jatkosopimuksen. Kaudella 2024−2025 Vertonghen kärsi useista loukkaantumisista ja pelasi kauden aikana vain kuusi sarjaottelua sekä yhden Eurooppa-liigan ottelun.

Maaliskuussa 2025 Vertonghen kertoi lopettavansa uransa kauden päätyttyä. Vertonghenin uran viimeinen ottelu oli 18. toukokuuta 2025 pelattu Pro Leaguen ottelu Club Bruggea vastaan, jonka Anderlecht hävisi lukemin 1−3.

 Maajoukkueura 
Vertonghen pelasi kolme ottelua alle 21-vuotiaiden EM-kilpailuissa 2007. Hän pelasi Belgian kaikki kuusi ottelua Pekingin olympialaisissa 2012.

Vertonghen pelasi Belgian maajoukkueessa ennätykselliset 157 ottelua ja teki niissä kymmenen maalia. Ensimmäisen A-maaottelunsa hän pelasi EM-karsintaottelussa Portugalia vastaan kesäkuussa 2007. Ensimmäisen  maajoukkuemaalinsa hän teki Tšekkiä vastaan elokuussa 2009. Hän pelasi Belgian kaikki viisi ottelua MM-kilpailuissa 2014 ja teki maalin Etelä-Koreaa vastaan. EM-kilpailuissa 2016 hän pelasi neljä ottelua. MM-kilpailuissa 2018 hän pelasi kuusi ottelua Belgian pronssijoukkueessa ja teki maalin ottelussa Japania vastaan. Kesän 2021 EM-kilpailuissa hän pelasi avauskokoonpanossa lukuun ottamatta viimeistä alkulohko-ottelua ja toimi joukkueen kapteenina loukkaantumisista kärsineen vakituisen kapteenin Eden Hazardin ollessa vaihdossa. MM-kilpailuissa 2022 hän pelasi täydet minuutit joukkueensa kaikissa kolmessa ottelussa. EM-kilpailuissa 2024 hän pelasi täyden ajan kahdessa alkulohko-ottelussa ja Ranskalle hävityssä neljännesvälieräottelussa, jonka ainoa maali merkittiin Vertonghenin omaksi maaliksi.

 Saavutukset 
 Alankomaiden-mestaruus 2011, 2012
 Alankomaiden cup 2010
 Alankomaiden vuoden jalkapalloilija 2012
 MM-kilpailut: pronssia 2018

 Lähteet 

Luokka:Belgialaiset jalkapalloilijat
Luokka:Vuonna 1987 syntyneet
Luokka:Elävät henkilöt